# Tietoa videotelemetriatutkimuksesta ja pitkäaikaisrekisteröinnistä vanhemmille

## Tutkimuksen tarkoitus ja kuvaus

Lapsellenne on varattu videotelemetriatutkimus (video-eeg) tai pitkäaikaisrekisteröinti -tutkimus (pitkäaikais-eeg), jonka tarkoituksena on tutkia kohtausoireita ja siihen mahdollisesti liittyviä eeg-muutoksia tarkempaa diagnoosia ja hoidon suunnittelua varten.

Aivosähkökäyrä- eli eeg-tutkimuksessa mitataan aivojen sähköistä toimintaa eeg-laitteella sekä valveen että unen aikana. Samalla lasta videoidaan, jotta hänen mahdolliset kohtausoireensa ja muut tutkittavat oireet voidaan yhdistää samanaikaisesti eeg:ssä näkyviin löydöksiin.

-Video-eeg tutkimuksessa hoitaja seuraa koko ajan eeg:tä ja lapsen oireita, lasta videoidaan ja mahdollisia kohtausoireita testataan. Vanhempi on lapsen kanssa.

-Pitkäaikais-eeg rekisteröinnissä vanhempi on lapsen kanssa, hoitaja ei seuraa eeg:tä ja lapsen oireita jatkuvasti. Lasta videoidaan koko rekisteröinnin ajan.

## Tutkimukseen valmistautuminen

Tutkimusta edeltävänä päivänä peskää lapsen hiukset ja päänahka huolellisesti, ja pesun jälkeen älkää laittako hiuksiin hoitoaineita, hiuslakkaa tai –geeliä, jotta tutkimuselektrodit saadaan pysymään mahdollisimman hyvin.

Koska epileptinen häiriö yleensä lisääntyy väsyneenä, on tärkeää, että lapsen yöuni on selvästi normaalia

lyhyempi ja että, lapsi on väsynyt tutkimukseen tullessa. Unta voi lyhentää illasta käymällä edeltävänä iltana normaalia myöhemmin nukkumaan ja herättämällä 3–4 tuntia normaalia aikaisemmin. Kolmevuotiaat ja sitä vanhemmat lapset herätetään tutkimuspäivän aamuna klo 5. Lapselle tulee järjestää aamuohjelmaa siten, että hän pysyy hereillä tutkimusajankohtaan saakka.

## Tutkimuksen toteuttaminen

Tutkimus kestää 12–24 tuntia, ellei lääkäri ole lapsenne oireiden vuoksi toisin määrännyt, tarkistakaa rekisteröinnin kesto kutsukirjeestä.

Video-eeg ja pitkäaikaisrekisteröinti tehdään lastenneurologian osastolla potilashuoneessa, josta lapsi ei voi poistua kesken rekisteröinnin.

Vanhemmilla on tärkeä rooli, jotta rekisteröinti on mahdollisimman onnistunut. Toivoisimme huomioimaan seuraavat seikat:

-Vältä olemista kameran ja lapsen välillä.

-Poista peitto lapsen päältä, jos kohtausoireita tulee unessa.

-Lapsella ei saisi olla virtalähteeseen kytkettyä elektronista laitetta käytössä. Elektronisten laitteiden käyttö on muutoin sallittua.

-Purukumin, karkin ja muun naposteltavan syömistä tulee välttää rekisteröinnin aikana, koska pureskelu vaikeuttaa tutkimuksen tulkitsemista.

-Jos havaitset tutkimuksen kohteena olevan oireen, ilmoita siitä ääneen mahdollisimman selkeästi, koska myös äänet rekisteröityvät, ja näin oire voidaan paremmin yhdistää eeg käyrään. Pitkäaikais-eeg-rekisteröinnissä kirjatkaa lisäksi oireen ajankohta ja lyhyesti kuvaus oireesta erilliselle kohtausseurantalomakkeelle.

-Jos lapsi saa kohtauksen tai hoitaja havaitsee eeg:ssä poikkeavuutta, saattaa hoitaja pyytää apua kohtauksen testaamiseen.

-Yhteiset pelit ja aktiivinen tekeminen auttavat pienten kohtausoireiden havaitsemisessa.

Tutkimuksen aikana lapsi voi muutoin toimia normaalisti, olemme apuna järjestämässä mieluista ja iän mukaista tekemistä. Vanhemman tulee olla tutkimuksen ajan lapsen kanssa huolehtimassa hänen perustarpeistaan.

Tutkimus on kivuton, eikä sillä ole jälkivaikutuksia.

## Tutkimuksen tulos

Tiedon tutkimustuloksesta ja jatkohoidosta saatte hoitavalta lääkäriltä noin kuukauden kuluttua kirjeitse/ puhelimitse kotiin.

Mikäli teillä on kysyttävää tutkimuksen suhteen, ottakaa yhteyttä lastenneurologian osastolle p. 08 315 5068.

## Kiitos yhteistyöstä!